OKRESNÁ PROKURATÚRA POPRAD 
Štefánikova 11, 058 01 Poprad 1

Číslo: XXXXX	Poprad 25.01.2016 
EEČ: XXXXX

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Poprad 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX, Slovensko
povolanie: pomocné stavebné práce
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako otec mal. Sebastiána, nar. XXXXX, hoci mu vyživovacia povinnosť vyplýva priamo zo Zákona o rodine a rozsudkom Okresného súdu v Poprade, pod č.k.  XXXXXzo dňa XXXXX, ktorý nadobudol právoplatnosť dňa XXXXX, bol zaviazaný prispievať na výživu svojho syna sumou 50,-Eur mesačne, počnúc dňom 04.05.2014, ktoré výživné je splatné vždy do 15. dňa, toho ktorého mesiaca vopred k rukám matky dieťaťa, pričom zaostalé výživné od 04.05.2014 do 31.01.2015 v sume 300,- Eur je otec povinný uhradiť v 50- eurových mesačných splátkach spolu s bežným výživným pod stratou výhody splátok, si túto vyživovaciu povinnosť v XXXXX, v XXXXX a inde úmyselne, pravidelne a plnej výške neplnil od 01.03.2015 do 31.12.2015, pričom nebol evidovaný ako uchádzač o zamestnanie na príslušnom úrade práce ako uchádzač o zamestnanie, nepoberal dávku a príspevky v hmotnej núdzi ani štátne sociálne dávky, pracoval a mal dostatočný príjem na uhrádzanie výživného, čím mu za uvedené obdobie vznikol dlh na výživnom pre matku dieťaťa XXXXX, XXXXX vo výške 490,- Eur, pričom dňa 25.11.2015 uhradil na výživnom matke dieťaťa sumu vo výške 200,- Eur, dňa 22.12.2015 sumu vo výške 50,- Eur a dňa 28.12.2015 sumu vo výške 240,- Eur, celkovo vo výške 490,- Eur, čím takto uhradil dlžné výživné za obdobie 01.03.2015 do 31.12.2015 v plnej výške a trestný čin nemal trvale nepriaznivé následky,    
lebo zanikla trestnosť činu.  
 
Odôvodnenie:
      Uznesením povereného príslušníka Obvodného oddelenia Policajného zboru v Poprade, XXXXX zo dňa 9.11.2015 bolo v zmysle § 199 ods. 1 Trestného poriadku začaté trestné stíhanie a zároveň v zmysle § 206 ods. 1 vznesené obvinenie XXXXX, nar. XXXXX pre prečin zanedbania povinnej výživy podľa § 207 ods. 1 Tr. zákona, ktorého sa mal dopustiť v podstate     na tom skutkovom základe, ako je to uvedené vo výrokovej časti tohto uznesenia. 
      Vykonaným skráteným vyšetrovaním bolo zistené, že obvinený XXXXX si svoju vyživovaciu povinnosť neplnil pravidelne a riadne od 01.03.2015 do konca decembra 2015, čím mu v uvedenom období vznikol dlh na výživnom vo výške 490,- Eur, pričom dodatočne zaplatil matke svojho syna výživné v celkovej sume 490,- Eur a to tak, že dňa 25.11.2015 zaplatil sumu vo výške 200,- Eur, dňa 22.12.2015 sumu vo výške 50,- Eur a naposledy dňa 28.12.2015 sumu vo výške 240,- Eur, pričom poslednou úhradou zaplatil výživné v plnom rozsahu od 01.03.2015 do 31.12.2015. Doklady o zaplatení dlžného výživného sú súčasťou vyšetrovacieho spisu.      

Zo správ nachádzajúcich sa vo vyšetrovacom spise vyplýva, že obvinený nebol v sledovanom období, t.j. od 01.03.2015 do konca decembra 2015 evidovaný na úrade práce ako uchádzač o zamestnanie a nepoberal dávky v hmotnej núdzi ani príspevky k dávke. Menovaný pracuje ako pomocný pracovník v Nemecku, pričom jeho čistý mesačný príjem predstavuje sumu cca 2.000,- Eur, teda má dostatok finančných prostriedkov na uhrádzanie výživného v plnom rozsahu.       
Z výpovede matky mal. Sebastiána a z ďalších zadovážených dôkazov vyplýva, že obvinený si v období od 01.03.2015 do konca decembra 2015 neplnil pravidelne a včas svoju vyživovaciu povinnosť voči svojmu maloletému synovi Sebastiánovi. Vo svojej výpovedi matka dieťaťa XXXXX okrem iného uviedla, že obvinený sa so svojím synom nestretáva a nenavštevuje ho. Jej syn má postarané o pravidelnú stravu a so základnými vecami si finančne vystačia, teda jej syn núdzou netrpí. On nenavštevuje žiadne predškolské zariadenie, ona ako matka nepoberá náhradné výživné. Uviedla, že obvinený jej uhradil výživné za mesiac február 2015 a čiastočne za mesiac marec 2015, v júni 2015 jej obvinený uhradil celé zaostalé výživné v zmysle rozsudku vo výške 300,- Eur, a následne jej v sledovanom období od obvineného boli zaslané finančné prostriedky na výživné a to dňa 25.11.2015 vo výške 200,- Eur, dňa 22.12.2015 vo výške 50,- Eur a naposledy dňa 28.12.2015 vo výške 240,- Eur. Potvrdila, že týmto jej obvinený uhradil na výživnom sumu v celkovej vo výške 490,- Eur, pričom poslednou úhradou obvinený zaplatil dlžné výživné do konca mesiaca december 2015 a za uvedené obdobie jej už nič nedlhuje. 
      Obvinený uhradením sumy výživného za obdobie, pre ktoré je trestne stíhaný, v plnej výške, tak ak je to uvedené vo výrokovej časti tohto uznesenia, využil ustanovenie § 86 písm. a ) Tr. zákona o účinnej ľútosti, pretože svoju povinnosť dodatočne splnil, pričom čin nemal trvalo nepriaznivé následky a zanikla  trestnosť činu. 
         Podľa § 215 ods.1 písm. h/ Trestného poriadku prokurátor zastaví trestné stíhanie, ak zanikla trestnosť činu.
         Podľa § 86 písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
        Vzhľadom k vyššie uvedenému bolo potrebné rozhodnúť tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

Mgr. Martina Vladiková 
prokurátorka